Tre mænd og en kvinde, der er sigtet for rufferi og kvindehandel fra strip-baren Gøglerbåden i Aalborg, blev torsdag aften varetægtsfængslet i fire uger ved et langvarigt grundlovsforhør i Aalborg De fire - to mænd fra Danmark og en mand fra Rumænien samt en kvinde fra Uganda - sad hele dagen foran dommeren her i retten i Aalborg. De tre mænd er alle sigtet for at drive bordelvirksomhed på restaurant Gøglerbåden i Aalborg mens kvinden har benyttet andre adresser. Alle fire er sigtet for rufferi og medvirken til kvindehandel -  de nægter sig skyldige. De fire har kæret fængslingen. Ialt blev fem anholdt ved aktionen i går - men politiet løslod torsdag den ene af de anholdte. Seks prostituerede, som blev anholdt ved den storstilede aktion, som politiet gennemførte onsdag sammen med Told og Skat, fremstilles i grundlovsforhør fredag. Politiet har konstateret, at de alle opholder sig ulovligt i Danmark.

Referat:
Alle nægter sig skyldige i kvindehandel og rufferi på strip-baren Gøglerbåden i Aalborg.